1Mazmurna Daud. Mangobbika lao ri Iko, oh PUWANG, tulukka masitta! Engkalingaka rékko mangobbika lao ri Iko.
2Tarimai sempajakku selaku pakkasuwiyang dupa, sibawa limakku iya maddeppa-reppaé selaku akkarobangeng wenni.
3Oh PUWANG, jagaiwi témukku sibawa jagaiwi iwéku.
4Pabélaika polé ri pangéloreng pogau’éngngi majaé. Aja’ taleppessakka masséddi sibawa tau madorakaé sibawa maccowé manré ri laleng péstana mennang.
5Rékko séddié tau makessing mamparekka, nenniya naajara’ka sibawa malempu, iyaro pada-padai minnya iya kaminang makessingngé untu’ aléku. Tennapodo dé’ usampéyangngi, saba’ matteruka massempajang méwai jana mennang.
6Rékko sining panguwasana mennang ribuwangngi polé ri peppip-pepping batué, nangakuiwi matu mennang makkedaé tongengngi ada-adakku.
7Nassiyamporengngi matu buku-bukutta ri wirinna kuburu’é pada-pada séddié batu riyancuru ri tanaé.
8Iyakiya tette’ka maddennuwang lao ri Iko, oh PUWANG Allataalaku, aja’ taleppessakka maté, saba’ mallinrukka ri Iko.
9Linrungika polé ri siyo iya ritangiyékka, polé ri jebba’na sining tomajaéro.
10Leppessangngi mennang sempé ri laleng siyona muto, iyakiya iyya tennapodo salama’ka.
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn